Inscripcions a l'Escola de Nadal 2023 del 4 al 15 de desembre
dl., 20/11/2023 - 13:32

Un any més, la Regidoria de Joventut organitza l’Escola de Nadal per a l’alumnat d’educació infantil i primària (de 2 a 12 anys). Enguany, com a novetat, s’amplia la inscripció als xiquets i xiquetes de dos anys que ja estiguen escolaritzats.

L'Escola de Nadal es realitzarà a les instal·lacions d’infantil del CEIP 9 d'octubre els dies 26, 27, 28, 29 de desembre de 2023 i 2, 3, 4 i 5 de gener de 2024.

El procediment d'inscripció, per tal d'evitar cues i desplaçaments, tindrà dues fases:

PREINSCRIPCIÓ

Les preinscripcions seran preferentment telemàtiques a través del portal de reserves de l’Ajuntament citaprevia.alcasser.es a partir del dilluns 4 de desembre a les 11h, enviant a la vegada el Formulari d’inscripció emplenat, al correu electrònic espaijove@alcasser.es.

Aquelles persones que per circumstàncies no puguen o no sàpiguen fer la pre-inscripció telemàtica, la podran fer en l’Espai Jove Alcàsser en el següent horari els dies: 4, 5, 11 i 12 de desembre d'11.00 a 14.00 hores, i 13 i 14 de desembre de 17.00 a 19.00 hores. En aquest cas, tenen l’oportunitat de fer el Taller de Transformació Digital reservant plaça a citaprevia.alcasser.es (5-des / 9-gen) per a aquestes o futures inscripcions online de l’Ajuntament.

INSCRIPCIÓ

Desprès de rebre la confirmació de plaça per correu electrònic (màxim 30 participants), caldrà omplir i enviar per correu electrònic a espaijove@alcasser.es els documents següents:

\- Declaració responsable.

\- Fotocòpia o document escanejat del SIP del menor.

\- Justificant de pagament: li arribarà per correu electrònic el document amb la taxa a pagar, que es podrà realitzar de forma online (Portal Pagament de tributs) o bé en qualsevol oficina bancària indicada en el document de pagament.

Quan tinga enviada tota la documentació i el justificant de pagament, li arribarà la confirmació definitiva de la inscripció, si està tot correcte.

L’horari de les activitats de l’escola serà el següent: de 7:30 a 9:00 h l’escola matinera per a les famílies que ho demanen prèviament (opcional sense cost). L’entrada normal a l’escola serà a les 9:00 h i les activitats es realitzaran fins a les 14.00 hores.

El servei de menjador requereix reserva prèvia i cost addicional amb horari de 13.30 a 15.00 h, hora en què s’efectuarà l’eixida de l’alumnat.

Els preus d’aquest servei són els següents:

• 55 € primer fill/a / 35 € segon fill/a / 20 € a partir del tercer fill/a

• Dia solt de l’escola 10 €

• Servei de menjador 4,5 € el dia.